Document ID: 31993R2796

ΚΑΝΟΝΙΣΜΟΣ (ΕΟΚ) αριθ. 2796/93 ΤΗΣ ΕΠΙΤΡΟΠΗΣ της 12ης Οκτωβρίου 1993 περί τροποποιήσεως του κανονισμού (ΕΟΚ) αριθ. 3061/84 σχετικά με τις λεπτομέρειες εφαρμογής του καθεστώτος ενισχύσεως στην παραγωγή ελαιολάδου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 για τη δημιουργία κοινής οργάνωσης της αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 2046/92 (2), και ιδίως το άρθρο 5 παράγραφος 5,
Εκτιμώντας:
ότι στο άρθρο 12β παράγραφος 2 του κανονισμού (ΕΟΚ) αριθ. 3061/84 της Επιτροπής της 31ης Οκτωβρίου 1984 σχετικά με τις λεπτομέρειες εφαρμογής του καθεστώτος ενισχύσεως στην παραγωγή ελαιολάδου (3), όπως τροποποιήθηκε τελευταία από τον κανονισμό (ΕΟΚ) αριθ. 2564/93 (4), προβλέπεται μεταξύ άλλων η προσθεσμία για την καταβολή του υπόλοιπου της ενισχύσεως στους παραγωγούς των οποίων η μέση παραγωγή ανέρχεται τουλάχιστον σε 500 χιλιόγραμμα ελαίου, καθώς και οι προθεσμίες για την καταβολή της ενισχύσεως στους μικρούς παραγωγούς-
ότι, λόγω της διάρκειας των ελέγχων που πρέπει να διενεργηθούν σε ορισμένες απομακρυσμένες περιοχές της Ελλάδας, και για διοικητικούς λόγους στην Ισπανία και Πορτογαλία, πρέπει, κατ' εξαίρεση, να δοθεί παράταση σ' αυτήν την προθεσμία για τη χρονική περίοδο η οποία είναι απολύτως αναγκαία για την πληρωμή των ποσών που υπολείπονται να καταβληθούν σ' αυτές τις χώρες-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λιπαρών Ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 12β του κανονισμού (ΕΟΚ) αριθ. 3061/84, τροποποιείται ως εξής:
1. Στην παράγραφο 1 προστίθεται το ακόλουθο εδάφιο:
"Εντούτοις, επιτρέπεται στην Ελλάδα και στην Πορτογαλία να καταβάλουν την ενίσχυση για την περίοδο 1992/93, το αργότερο μέχρι τις 15 Οκτωβρίου 1993."
2. Στην παράγραφο 2 το δεύτερο εδάφιο τροποποιείται ως εξής:
"Εντούτοις, επιτρέπεται στην Ελλάδα, την Πορτογαλία, την Ισπανία και την Ιταλία να καταβάλουν το υπόλοιπο της ενίσχυσης για την περίοδο 1991/92, το αργότερο μέχρι τις 15 Οκτωβρίου 1993."
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Οκτωβρίου 1993.

Labels: 4
17
19
5